次韻解樞幹二首  其二
作者：陳造
朝代：宋

paragraphs: 阿文鈍于學，莫計故新年。
向微他山錯，詎徹醯甕天。
論交置才否，如君政自賢。
爲導有源水，俾加視後鞭。
譬彼千仞登，投足得攀緣。
君生英衛家，造詣超儒先。
餘論分吾兒，一一當手編。
繄我液樠木，卧沙不受鎸。
鵲音曉見諗，羣玉紛墮前。
政使高紙價，敢蘄世儒傳。